CELEX: 32021R0770
Language: lv
Date: 2021-04-30 00:00:00
Title: Padomes Regula (ES, Euratom) 2021/770 (2021. gada 30. aprīlis) par pašu resursa aprēķināšanu, kas pamatojas uz nereciklēta izlietotā plastmasas iepakojuma daudzumu, par metodēm un procedūru, lai darītu pieejamu minēto pašu resursu, par pasākumiem, lai izpildītu kases vajadzības, un par dažiem aspektiem attiecībā uz pašu resursu, kas pamatojas uz nacionālo kopienākumu

11.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 165/15
               
            
         PADOMES REGULA (ES, Euratom) 2021/770
         (2021. gada 30. aprīlis)
         par pašu resursa aprēķināšanu, kas pamatojas uz nereciklēta izlietotā plastmasas iepakojuma daudzumu, par metodēm un procedūru, lai darītu pieejamu minēto pašu resursu, par pasākumiem, lai izpildītu kases vajadzības, un par dažiem aspektiem attiecībā uz pašu resursu, kas pamatojas uz nacionālo kopienākumu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 322. panta 2. punktu,
         ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu,
         ņemot vērā Eiropas Komisijas priekšlikumu,
         ņemot vērā Eiropas Parlamenta atzinumu (1),
         ņemot vērā Eiropas Revīzijas palātas atzinumu (2),
         tā kā:
         
                     (1)
                  
                  
                     Padomes Lēmuma (ES, Euratom) 2020/2053 (3) 2. panta 1. punkta c) apakšpunktā minētajam pašu resursam, kas pamatojas uz nereciklēta izlietotā plastmasas iepakojuma daudzumu, (“pašu resurss, kas pamatojas uz nereciklēta izlietotā plastmasas iepakojuma daudzumu”) jābūt pieejamam Savienībai ar iespējami labākajiem nosacījumiem, un tāpēc būtu jāparedz kārtība, kādā dalībvalstis minēto pašu resursu nodod Komisijai.
                  
               
                     (2)
                  
                  
                     Padomes Regula (ES, Euratom) Nr. 609/2014 (4) paredz noteikumus par to Savienības pašu resursu nodošanu Komisijai, kas minēti Lēmuma (ES, Euratom) 2020/2053 2. panta 1. punkta a), b) un d) apakšpunktā, un par administratīviem pasākumiem, kuri ir kopīgi ar citiem pašu resursiem un kurus vajadzības gadījumā var piemērot mutatis mutandis, ja nav vienotas regulas, kas reglamentē visu Savienības pašu resursu nodošanu.
                  
               
                     (3)
                  
                  
                     Dalībvalstīm būtu jānodod Komisijas rīcībā dokumenti un informācija, kas Komisijai ir vajadzīgi, lai tā varētu īstenot pilnvaras, kuras tai piešķirtas attiecībā uz Savienības pašu resursiem. Konkrēti, dalībvalstīm būtu jānosūta Komisijai regulāri pārskati attiecībā uz pašu resursu, kas pamatojas uz nereciklēta izlietotā plastmasas iepakojuma daudzumu.
                  
               
                     (4)
                  
                  
                     Dalībvalstīm vienmēr būtu jāspēj iesniegt Komisijai dokumentus, kas apliecina aprēķinētā pašu resursa, kas pamatojas uz nereciklēta izlietotā plastmasas iepakojuma daudzumu, summu.
                  
               
                     (5)
                  
                  
                     Lēmuma (ES, Euratom) 2020/2053 2. panta 1. punkta d) apakšpunktā minētā nacionālā kopienākuma (NKI) pašu resursa (“NKI pašu resurss”) piemērojamā vienotā piesaistīšanas likme būtu jānosaka pēc tam, kad ir iekļauti ieņēmumi, kas gūti no visiem pārējiem pašu resursiem, kuri uzskaitīti minētā lēmuma 2. panta 1. punkta a), b) un c) apakšpunktā, un ieņēmumi, kas gūti no pētniecības un tehnoloģijas attīstības papildu programmās veiktajām finanšu iemaksām, kā arī citi ieņēmumi.
                  
               
                     (6)
                  
                  
                     Dānijai, Vācijai, Austrijai, Nīderlandei un Zviedrijai piešķirtie bruto samazinājumi attiecībā uz ikgadējām uz NKI balstītajām iemaksām saskaņā ar Lēmuma (ES, Euratom) 2020/2053 2. panta 4. punktu būtu jāņem vērā, veicot ierakstu NKI pašu resursa kontos, ievērojot Regulas (ES, Euratom) Nr. 609/2014 6. panta 3. punkta trešo daļu un minētā pašu resursa nodošanu, ievērojot minētās regulas 10.a pantu.
                  
               
                     (7)
                  
                  
                     Nolūkā nodrošināt to, ka Savienības budžets ir finansēts jebkuros apstākļos, būtu jānosaka procedūra, lai dalībvalstis ikmēneša divpadsmito daļu formā nodotu Savienībai budžetā paredzēto pašu resursu, kas pamatojas uz nereciklēta izlietotā plastmasas iepakojuma daudzumu, un vēlāk šādi nodotās summas attiecīgi pielāgotu.
                  
               
                     (8)
                  
                  
                     Pašu resursa, kas pamatojas uz nereciklēta izlietotā plastmasas iepakojuma daudzumu, aprēķināšanas metodikas būtu skaidri jānosaka, ņemot vērā piemērojamo vienoto piesaistīšanas likmi saskaņā ar Lēmuma (ES, Euratom) 2020/2053 2. panta 1. punkta c) apakšpunktu.
                  
               
                     (9)
                  
                  
                     Pašu resurss, kas pamatojas uz nereciklēta izlietotā plastmasas iepakojuma daudzumu, būtu jānodod, ierakstot maksājamās summas kontā, ko saskaņā ar Regulu (ES, Euratom) Nr. 609/2014 šajā nolūkā Komisijas vārdā atver kasē vai iestādē, kuru norīkojusi katra dalībvalsts.
                  
               
                     (10)
                  
                  
                     Vienkāršošanas labad procedūra tā pašu resursa pielāgošanai, kas pamatojas uz nereciklēta izlietotā plastmasas iepakojuma daudzumu, būtu jāsaskaņo ar esošo pašu resursu pielāgošanas noteikumiem. Jebkuru pielāgojumu kopējā summa būtu nekavējoties jāpārdala dalībvalstu starpā.
                  
               
                     (11)
                  
                  
                     Komisijas rīcībā vajadzētu būt pietiekamiem kases resursiem, lai izpildītu normatīvās prasības attiecībā uz gada pirmajos mēnešos nepieciešamajiem maksājumiem, ciktāl tas ir pamatots ar kases vajadzību izpildi.
                  
               
                     (12)
                  
                  
                     Lai sasniegtu Savienības mērķus, ar procentu aprēķināšanas procedūru būtu jo īpaši jānodrošina, lai pašu resurss, kas pamatojas uz nereciklēta izlietotā plastmasas iepakojuma daudzumu, tiktu nodots laicīgi un pilnā apmērā. Dalībvalstīm būtu jāmaksā procenti, ja tās minēto pašu resursu ir ierakstījušas kontos ar novēlošanos. Saskaņā ar pareizas finanšu pārvaldības principu būtu jārūpējas par to, lai izmaksas par to procentu piedziņu, kuri pienākas par pašu resursu, kas pamatojas uz nereciklēta izlietotā plastmasas iepakojuma daudzumu, kurš nodots ar kavēšanos, nepārsniegtu maksājamo procentu summu.
                  
               
                     (13)
                  
                  
                     Lai izšķirtu iespējamus strīdus, kas var rasties starp kādu dalībvalsti un Komisiju attiecībā uz jebkuru pielāgojumu summu pārskatos, kuri attiecas uz pašu resursu, kas pamatojas uz nereciklēta izlietotā plastmasas iepakojuma daudzumu, vai attiecībā uz to vai dalībvalsts ir atbildīga par datu sniegšanas neizpildi, tādējādi izvairoties no laikietilpīgām un dārgām pārkāpuma procedūrām Eiropas Savienības Tiesā, būtu jāizveido uzticama un ātra pārskatīšanas procedūra.
                  
               
                     (14)
                  
                  
                     Lai sekmētu ar pašu resursu, kas pamatojas uz nereciklēta izlietotā plastmasas iepakojuma daudzumu, saistītu finanšu noteikumu pareizu piemērošanu, ir jāiekļauj noteikumi, ar kuriem tiek nodrošināta cieša dalībvalstu un Komisijas sadarbība.
                  
               
                     (15)
                  
                  
                     Lai nodrošinātu vienādus nosacījumus šīs regulas īstenošanai, būtu jāpiešķir īstenošanas pilnvaras Komisijai attiecībā uz veidlapu izveidi pārskatiem saistībā ar pašu resursu, kas pamatojas uz nereciklēta izlietotā plastmasas iepakojuma daudzumu, un attiecībā uz sīkāku procedūru izklāstu, lai veiktu pārskatīšanu, izšķirot iespējamus strīdus, kas var rasties starp kādu dalībvalsti un Komisiju. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011 (5).
                  
               
                     (16)
                  
                  
                     Konsultēšanās procedūra būtu jāizmanto, lai pieņemtu īstenošanas aktus nolūkā izveidot veidlapas pārskatiem saistībā ar pašu resursu, kas pamatojas uz nereciklēta izlietotā plastmasas iepakojuma daudzumu, ņemot vērā minēto aktu tehnisko raksturu.
                  
               
                     (17)
                  
                  
                     Lai atvieglotu pašu resursa, kas pamatojas uz nereciklēta izlietotā plastmasas iepakojuma daudzumu, ieviešanu, dalībvalstīm būtu jāsniedz prognozes līdz otrā mēneša, kas seko pēc šīs regulas stāšanās spēkā, pēdējai dienai. Minēto prognožu pamatā vajadzētu būt visprecīzākajam novērtējumam par nereciklētā izlietotā plastmasas iepakojuma svaru, kas aprēķināts saskaņā ar pārskatīto metodiku, kura izklāstīta Eiropas Parlamenta un Padomes Direktīvā 94/62/EK (6), kas grozīta ar Eiropas Parlamenta un Padomes Direktīvu (ES) 2018/852 (7), un un Komisijas Lēmumā 2005/270/EK (8), kas grozīts ar Īstenošanas lēmumu (ES) 2019/665 (9) (“pārskatītā metodika”).Lai atvieglotu pāreju uz pārskatīto metodiku, dalībvalstīm vajadzētu būt iespējai sniegt savas prognozes 2021. un 2022. gadā, pamatojoties uz iepriekšējo metodiku.
                  
               
                     (18)
                  
                  
                     Konsekvences labad, šai regulai būtu jāstājas spēkā tajā pašā dienā, kad stājas spēkā Lēmums (ES, Euratom) 2020/2053, un tā būtu jāpiemēro no tās pašas dienas, kad sāk piemērot minēto lēmumu, proti, no 2021. gada 1. janvāra,
                  
               IR PIEŅĒMUSI ŠO REGULU.
         I NODAĻA
         
            VISPĀRĪGI NOTEIKUMI
         
         
            1. pants
            Priekšmets
            Šajā regulā paredz noteikumus par tā Lēmuma (ES, Euratom) 2020/2053 2. panta 1. punkta c) apakšpunktā minētā pašu resursa aprēķināšanu, kas pamatojas uz nereciklēta izlietotā plastmasas iepakojuma daudzumu (“pašu resurss, kas pamatojas uz nereciklēta izlietotā plastmasas iepakojuma daudzumu”), par minētā pašu resursa nodošanu Komisijai, par pasākumiem, lai izpildītu kases vajadzības, un par konkrēto ietekmi uz to, kā aprēķina minētā lēmuma 2. panta 1. punkta d) apakšpunktā minēto nacionālā kopienākuma (NKI) pašu resursa (“NKI pašu resurss”) piemērojamo vienoto piesaistīšanas likmi.
         
         
            2. pants
            Apliecinošo dokumentu saglabāšana
            
               1.   Apliecinošos dokumentus, kuri attiecas uz pašu resursu, kas pamatojas uz nereciklēta izlietotā plastmasas iepakojuma daudzumu, dalībvalstis glabā līdz piektā gada 31. jūlijam pēc attiecīgā finanšu gada.
            
            
               2.   Ja šā panta 1. punktā minēto apliecinošo dokumentu pārbaude, kas veikta, ievērojot Padomes Regulas (ES, Euratom) 2021/768 (10) 2. panta 5. punktu, rāda, ka ir vajadzīga korekcija vai pielāgojums, minētos dokumentus glabā, pārsniedzot šā panta 1. punktā paredzēto termiņu, pietiekami ilgi, lai korekciju vai pielāgojumu varētu izdarīt un uzraudzīt.
            
            
               3.   Ja strīds starp dalībvalsti un Komisiju par pienākumu nodot noteiktu summu pašu resursa, kas pamatojas uz nereciklēta izlietotā plastmasas iepakojuma daudzumu, vai par apgalvojumiem, kuri saistīti ar inspekcijām vai datu nesniegšanu, tiek atrisināts ar savstarpēju vienošanos, ar Komisijas lēmumu vai ar Eiropas Savienības Tiesas lēmumu, dalībvalsts apliecinošos dokumentus, kas vajadzīgi finanšu pēcpārbaudei, nodod Komisijai divu mēnešu laikā pēc minētās strīda atrisināšanas.
            
         
         
            3. pants
            Administratīvā sadarbība
            
               1.   Katra dalībvalsts paziņo Komisijai:
               
                           a)
                        
                        
                           par pašu resursa, kas pamatojas uz nereciklēta izlietotā plastmasas iepakojuma daudzumu, aprēķināšanu, noteikšanu, nodošanu un kontroli atbildīgo dienestu vai aģentūru nosaukumus un pamatnoteikumus attiecībā uz minēto dienestu un aģentūru lomu un darbību;
                        
                     
                           b)
                        
                        
                           normatīvo un administratīvo aktu vispārīgos noteikumus un grāmatvedības noteikumus, kuri attiecas uz pašu resursa, kas pamatojas uz nereciklēta izlietotā plastmasas iepakojuma daudzumu, aprēķināšanu, noteikšanu, nodošanu un kontroli, ko veic Komisija;
                        
                     
                           c)
                        
                        
                           visu to administratīvo un grāmatvedības reģistru precīzus nosaukumus, kuros ieraksta pašu resursu, kas pamatojas uz nereciklēta izlietotā plastmasas iepakojuma daudzumu, jo īpaši to reģistru nosaukumus, ko izmanto, lai sastādītu 5. pantā paredzētos kontus.
                        
                     Par visām izmaiņām šajos pirmās daļas a) apakšpunktā minētajos nosaukumos vai pirmās daļas b) apakšpunktā minētajos noteikumos nekavējoties paziņo Komisijai.
            
            
               2.   Komisija pēc dalībvalsts lūguma nosūta visām dalībvalstīm 1. punktā minēto informāciju.
            
         
         
            4. pants
            Konkrēta ietekme uz NKI pašu resursu
            
               1.   Regulas (ES, Euratom) Nr. 609/2014 5. pantā minētās vienotās likmes noteikšanas nolūkos ieņēmumus, kas minēti Lēmuma (ES, Euratom) 2020/2053 2. panta 1. punkta c) apakšpunktā, pieskaita minētā lēmuma 2. panta 1. punkta a) un b) apakšpunktā minētajiem ieņēmumiem, lai aprēķinātu to budžeta daļu, kas jāsedz, izmantojot NKI pašu resursu.
            
            
               2.   Dānijai, Vācijai, Austrijai, Nīderlandei un Zviedrijai piešķirtajam ikgadējo uz NKI balstīto iemaksu bruto samazinājumam saskaņā ar Lēmuma (ES, Euratom) 2020/2053 2. panta 4. punktu, piemēro Regulas (ES, Euratom) Nr. 609/2014 6. panta 3. punkta trešo daļu un 10.a pantu.
            
         
         II NODAĻA
         
            PAŠU RESURSA, KAS PAMATOJAS UZ NERECIKLĒTA IZLIETOTĀ PLASTMASAS IEPAKOJUMA DAUDZUMU, KONTI
         
         
            5. pants
            Ierakstīšana kontos un paziņošana
            
               1.   Pašu resursa, kas pamatojas uz nereciklēta izlietotā plastmasas iepakojuma daudzumu, kontus pārzina katras dalībvalsts kase vai publiska struktūra, kas pilda līdzīgas funkcijas (“kase”), vai katras dalībvalsts centrālā banka.
            
            
               2.   Pašu resursu uzskaites nolūkā mēnesis beidzas ne ātrāk kā pēdējā darbadienā pulksten 13.00 attiecīgajā mēnesī, kad veikta aprēķināšana vai noteikts prasījums.
            
            
               3.   Pašu resursa, kas pamatojas uz nereciklēta izlietotā plastmasas iepakojuma daudzumu, divpadsmitās daļas ieraksta kontos katra mēneša pirmajā darbdienā.
               9. pantā minētā aprēķina rezultāta summu ieraksta reizi gadā.
            
            
               4.   Katra dalībvalsts katru gadu līdz 15. aprīlim nosūta Komisijai prognozes par nereciklētā izlietotā plastmasas iepakojuma svaru par kārtējo un nākamo gadu.
            
            
               5.   Katra dalībvalsts katru gadu līdz 31. jūlijam nosūta Komisijai gada pārskatu par gadu divus gadus pirms kārtējā gada (“n-2”), kurā iekļauj statistikas datus par dalībvalstī radīto izlietotā plastmasas iepakojuma svaru un par pārstrādātā izlietotā plastmasas iepakojuma svaru, svarus norādot kilogramos un gada pārskatu par n-2, kurā iekļauj pašu resursa, kas pamatojas uz nereciklēta izlietotā plastmasas iepakojuma daudzumu, summu aprēķinu, kas veikts saskaņā ar 6. pantu.
            
            
               6.   Komisija pieņem īstenošanas aktus, ar kuriem izveido veidlapas šā panta 5. punktā minētajiem pašu resursa, kas pamatojas uz nereciklēta izlietotā plastmasas iepakojuma daudzumu, pārskatiem. Minētos īstenošanas aktus pieņem saskaņā ar 14. panta 2. punktā minēto konsultēšanās procedūru.
            
         
         III NODAĻA
         
            PAŠU RESURSA, KAS PAMATOJAS UZ NERECIKLĒTA IZLIETOTĀ PLASTMASAS IEPAKOJUMA DAUDZUMU, APRĒĶINĀŠANA
         
         
            6. pants
            Pašu resursa, kas pamatojas uz nereciklēta izlietotā plastmasas iepakojuma daudzumu, aprēķināšana
            
               1.   Pašu resursu, kas pamatojas uz nereciklēta izlietotā plastmasas iepakojuma daudzumu, aprēķina, kā noteikts Lēmuma (ES, Euratom) 2020/2053 2. panta 1. punkta c) apakšpunktā. Nereciklēta izlietotā plastmasas iepakojuma svaru aprēķina saskaņā ar Direktīvas 94/62/EK 6.a pantu un metodiku, kas izklāstīta Lēmumā 2005/270/EK un jo īpaši tā 6.c pantā.
            
            
               2.   Pašu resursa, kas pamatojas uz nereciklēta izlietotā plastmasas iepakojuma daudzumu, summu attiecībā uz katru dalībvalsti aprēķina euro.
            
            
               3.   Pašu resursa, kas pamatojas uz nereciklēta izlietotā plastmasas iepakojuma daudzumu, summu attiecīgajā gadā nosaka, balstoties uz 5. panta 4. punktā minēto prognozi.
            
         
         IV NODAĻA
         
            PAŠU RESURSA, KAS PAMATOJAS UZ NERECIKLĒTA IZLIETOTĀ PLASTMASAS IEPAKOJUMA DAUDZUMU, NODOŠANA
         
         
            7. pants
            Valsts kases un uzskaites kārtība
            Regulas (ES, Euratom) Nr. 609/2014 9. pantu mutatis mutandis piemēro pašu resursam, kas pamatojas uz nereciklēta izlietotā plastmasas iepakojuma daudzumu.
         
         
            8. pants
            Pašu resursa, kas pamatojas uz nereciklēta izlietotā plastmasas iepakojuma daudzumu, nodošana
            
               1.   Summas, kas katram kalendārajam gadam aprēķinātas saskaņā ar 6. pantu, ieraksta kredītā katra mēneša pirmajā darbdienā. Minētās summas atbilst vienai divpadsmitajai daļai no attiecīgajām kopējām summām budžetā, kura konvertēta valstu valūtās, izmantojot Eiropas Savienības Oficiālā Vēstneša C sērijā publicētos valūtas maiņas kursus pēdējā kotēšanas dienā kalendārajā gadā pirms attiecīgā budžeta gada.
            
            
               2.   Šā panta 1. punktā minētās summas mēneša pirmajā darbdienā ieraksta kontā, kas minēts Regulas (ES, Euratom) Nr. 609/2014 9. panta 1. punktā.
            
            
               3.   Visas izmaiņas pašu resursa, kas pamatojas uz nereciklēta izlietotā plastmasas iepakojuma daudzumu, vienotajā piesaistīšanas likmē prasa galīgi pieņemt budžeta grozījumu, liekot pārrēķināt divpadsmitās daļas, kas kopš finanšu gada sākuma ir ierakstītas kontā, kurš minēts Regulas (ES, Euratom) Nr. 609/2014 9. panta 1. punktā.
               Minētos pārrēķinus veic, kad izdara pirmo ierakstu pēc galīgās budžeta grozījuma pieņemšanas, ja tas ir pieņemts pirms attiecīgā mēneša sešpadsmitā datuma. Pretējā gadījumā tos veic, kad izdara otro ierakstu pēc galīgās pieņemšanas. Atkāpjoties no Eiropas Parlamenta un Padomes Regulas (ES, Euratom) 2018/1046 (11) 10. panta, minētos pārrēķinus ieraksta kontos attiecībā uz konkrētā budžeta grozījuma finanšu gadu.
            
            
               4.   Divpadsmitās daļas, kas attiecas uz katra finanšu gada janvāra ierakstiem, aprēķina, pamatojoties uz Līguma par Eiropas Savienības darbību 314. panta 2. punktā minētā budžeta projektā paredzētajām summām, un tās konvertē valstu valūtās, izmantojot valūtas maiņas kursus kotēšanas pirmajā dienā pēc tā kalendārā gada 15. decembra, kas ir pirms attiecīgā budžeta gada; pielāgojumu izdara, veicot nākamā mēneša ierakstu.
            
            
               5.   Ja budžets nav galīgi pieņemts vēlākais divas nedēļas pirms ieraksta par nākamā finanšu gada janvāri, dalībvalstis katra mēneša, tostarp janvāra, pirmajā darbdienā ieraksta vienu divpadsmito daļu no pēdējā galīgi pieņemtajā budžetā iekļautās tā pašu resursa, kas pamatojas uz nereciklēta izlietotā plastmasas iepakojuma daudzumu, summas pielāgojumu izdara pirmajā noteiktajā termiņā pēc galīgās budžeta pieņemšanas, ja tas ir pieņemts pirms attiecīgā mēneša sešpadsmitā datuma. Pretējā gadījumā pielāgojumu veic otrajā termiņā pēc galīgās budžeta pieņemšanas.
            
         
         
            9. pants
            Pielāgojumi iepriekšējo finanšu gadu pašu resursā, kas pamatojas uz nereciklēta izlietotā plastmasas iepakojuma daudzumu
            
               1.   Pamatojoties uz 5. panta 5. punktā minētajiem gada pārskatiem, kuros iekļauj pašu resursa, kas pamatojas uz nereciklēta izlietotā plastmasas iepakojuma daudzumu, summas aprēķinu nākamajā gadā pēc minētā pārskata nosūtīšanas gada katras dalībvalsts debetā vai kredītā ieraksta summu, kuru aprēķina kā starpību starp summām, kas iekļautas prognozē par konkrēto gadu, un faktiskajām summām pārskatā par to pašu gadu.
            
            
               2.   Katrai dalībvalstij Komisija aprēķina starpību starp summām, kas rodas pēc 1. punktā minētajiem pielāgojumiem, un summu, kuru iegūst, pielāgojumu kopējās summas reizinot ar attiecīgās dalībvalsts NKI procentuālo daļu no visu dalībvalstu NKI, ko 15. janvārī piemēro budžetam, kas ir spēkā nākamajam gadam pēc tā gada, kurā tika iesniegti dati pielāgojumiem (“neto summa”).
               Pirmajā daļā minētā aprēķina vajadzībām summas tiek konvertētas starp valstu valūtām un euro atbilstīgi valūtas kursam pēdējā kotēšanas dienā kalendārajā gadā pirms tā gada, kad ieraksta kontos, un ko nosaka, vadoties pēc Eiropas Savienības Oficiālā Vēstneša C sērijā publicētā valūtas kursa.
               Komisija informē dalībvalstis par summām, kas rodas šā punkta pirmajā daļā minētā aprēķina rezultātā, līdz tā gada 1. februārim, kas seko gadam, kurā tika iesniegti dati pielāgojumiem. Katra dalībvalsts tā paša gada jūnija pirmajā darbdienā ieraksta neto summu Regulas (ES, Euratom) Nr. 609/2014 9. panta 1. punktā minētajā kontā.
            
            
               3.   Visi pielāgojumi, kas izriet no šīs regulas 5. panta 5. punktā minēto pārskatu pārbaudēm attiecībā uz iepriekšējiem finanšu gadiem, prasa īpašu pielāgojumu Regulas (ES, Euratom) Nr. 609/2014 9. panta 1. punktā minētajā kontā izdarītajos ierakstos. Komisija attiecīgo dalībvalsti par vajadzīgo pielāgojumu informē vēstulē. Summu, kas atbilst minētajam pielāgojumam, dara pieejamu dienā, ko Komisija norāda minētajā vēstulē.
            
            
               4.   Attiecīgā dalībvalsts var pieprasīt Komisijai pārskatīt pielāgojumu, par kuru paziņots 3. punktā minētajā vēstulē, divu mēnešu laikā no minētās vēstules saņemšanas dienas. Pārskatīšana beidzas ar lēmumu, kuru Komisija pieņem ne vēlāk kā trīs mēnešus no dalībvalsts pieprasījuma saņemšanas dienas.
               Ja ar Komisijas lēmumu pilnībā vai daļēji tiek pārskatīta pielāgojumam atbilstošā summa, kas paziņota 3. punktā minētajā vēstulē, dalībvalsts dara pieejamu attiecīgo summu. Dalībvalsts pienākumu darīt pieejamu pielāgojumam atbilstošo summu neietekmē ne dalībvalsts pieprasījums pārskatīt pielāgojumu, ne prasība atcelt Komisijas lēmumu.
            
            
               5.   Komisija var pieņemt īstenošanas aktus, sīkāk precizējot šā panta 4. punktā minētās pārskatīšanas procedūru. Minētos īstenošanas aktus pieņem saskaņā ar 14. panta 3. punktā minēto pārbaudes procedūru.
            
            
               6.   Izmaiņas, kas izdarītas pēc 31. jūlija piektajā gadā pēc attiecīgā finanšu gada, vairs neņem vērā, izņemot par punktiem, kurus Komisija vai dalībvalsts paziņojusi pirms minētā termiņa beigām.
            
            
               7.   Šajā pantā minētās darbības ir ieņēmumu operācijas attiecīgajā finanšu gadā, kurā tās jāieraksta kontā, kas minēts Regulas (ES, Euratom) Nr. 609/2014 9. panta 1. punktā.
            
         
         
            10. pants
            Ātrāka divpadsmito daļu ierakstīšana
            
               1.   Īpašām vajadzībām, lai segtu Eiropas Lauksaimniecības garantiju fonda izdevumus, ievērojot Eiropas Parlamenta un Padomes Regulu (ES) Nr. 1307/2013 (12), un atkarībā no Savienības kases stāvokļa Komisija var lūgt dalībvalstis, lai tās finanšu gada pirmajā ceturksnī par diviem mēnešiem ātrāk ierakstītu divpadsmito daļu vai daļu no divpadsmitās daļas no summām, kuras budžetā paredzētas pašu resursam, kas pamatojas uz nereciklēta izlietotā plastmasas iepakojuma daudzumu.
            
            
               2.   Ievērojot 3. punktu, īpašām vajadzībām, lai segtu Eiropas strukturālo un investīciju fondu izdevumus, ievērojot Eiropas Parlamenta un Padomes Regulu (ES) Nr. 1303/2013 (13), un atkarībā no Savienības kases stāvokļa Komisija var lūgt dalībvalstis finanšu gada pirmajos sešos mēnešos ātrāk ierakstīt papildu summu, kura var sasniegt pusi no tā pašu resursu summas ikmēneša divpadsmitās daļas, kas pamatojas uz nereciklēta izlietotā plastmasas iepakojuma daudzumu.
            
            
               3.   Kopējā summa, attiecībā uz kuru Komisija var aicināt dalībvalstis veikt ātrāku ierakstu tajā pašā mēnesī saskaņā ar 1. un 2. punktu, nekādā gadījumā nepārsniedz summu, kas atbilst divām papildu divpadsmitajām daļām.
            
            
               4.   Pēc pirmajiem sešiem mēnešiem prasītais ikmēneša ieraksts nepārsniedz vienu divpadsmito daļu no paša resursa, kas pamatojas uz nereciklēta izlietotā plastmasas iepakojuma daudzumu, saglabājoties tā summu robežās, kuras budžetā iekļautas minētajam mērķim.
            
            
               5.   Komisija dalībvalstīm par to paziņo iepriekš – ne vēlāk kā divas nedēļas pirms ieraksta prasīšanas, ievērojot 1. un 2. punktu.
            
            
               6.   Komisija par savu nodomu prasīt šādu ierakstu informē dalībvalstis jau laikus un ne vēlāk kā sešas nedēļas pirms ieraksta prasīšanas, ievērojot 2. punktu.
            
            
               7.   Uz 1. un 2. punktā minētajiem ātrāk veicamiem ierakstiem attiecas 8. panta 4. punkts par summas ierakstiem, kas izdarāmi katra gada janvārī, un 8. panta 5. punkts, kas piemērojams tad, ja pirms finanšu gada sākuma budžets nav galīgi pieņemts.
            
         
         
            11. pants
            Procenti par summām, kas darītas pieejamas ar kavējumiem
            
               1.   Par pašu resursu, kas pamatojas uz nereciklēta izlietotā plastmasas iepakojuma daudzumu, procentus maksā tikai saistībā ar kavējumiem šādu summu ierakstīšanā:
               
                           a)
                        
                        
                           summas, kas minētas 8. pantā;
                        
                     
                           b)
                        
                        
                           summas, kas radušās 9. panta 1. punktā minētā aprēķina rezultātā brīdī, kurš norādīts 9. panta 2. punkta trešajā daļā;
                        
                     
                           c)
                        
                        
                           summas, kas radušās 9. panta 3. punktā minēto īpašo pielāgojumu rezultātā;
                        
                     
                           d)
                        
                        
                           summas, kas radušās no pienākuma sniegt datus, kā prasīts šajā regulā, neizpildes, par ko ir atbildīga dalībvalsts;
                        
                     Pirmās daļas d) apakšpunkta vajadzībām procentus par pielāgojumiem, kas izriet no korekcijām, kuras veiktas tādēļ, ka dalībvalsts nav izpildījusi pienākumu iesniegt datus, aprēķina no jūnija pirmās darbdienas gadā, kas seko tam gadam, kurā beidzās Komisijas noteiktais termiņš.
               Dalībvalsti atbrīvo no pienākuma maksāt procentus par pirmās daļas d) apakšpunktā minēto pienākuma neizpildi, ja minētā pienākuma neizpildes iemesls ir vai nu nepārvarama vara, vai arī tās pamatā ir citi iemesli, par kuriem attiecīgā dalībvalsts nevar būt atbildīga.
               Strīdus starp dalībvalsti un Komisiju par to, vai par iespējamo šā punkta pirmās daļas d) apakšpunktā minētā pienākuma neizpildi atbildība ir jāuzņemas dalībvalstij, risina, izmantojot 9. panta 4. punktā minēto pārskatīšanu.
            
            
               2.   Ja dalībvalsts uzsāk 9. panta 4. punktā minēto pārskatīšanu, procentus aprēķina no dienas, ko noteikusi Komisija saskaņā ar 9. panta 3. punktu.
            
            
               3.   Par 500 EUR mazāku procentu summu piedziņu atceļ.
            
            
               4.   Procentus iekasē saskaņā ar likmēm un nosacījumiem, kas paredzēti Regulas (ES, Euratom) Nr. 609/2014 12. panta 4. un 5. punktā.
            
            
               5.   Šā panta 1. punktā minētajiem procentu maksājumiem mutatis mutandis piemēro Regulas (ES, Euratom) Nr. 609/2014 9. panta 2. un 3. punktu.
            
         
         V NODAĻA
         
            KASES RESURSU PĀRVALDĪBA
         
         
            12. pants
            Prasības par kases resursu pārvaldību un maksājumu uzdevumu izpilde
            Regulas (ES, Euratom) Nr. 609/2014 14. un 15. pantu mutatis mutandis piemēro pašu resursam, kas pamatojas uz nereciklēta izlietotā plastmasas iepakojuma daudzumu.
         
         VI NODAĻA
         
            NOBEIGUMA NOTEIKUMI
         
         
            13. pants
            Ekspertu grupa
            Komisija izveido oficiālu ekspertu grupu, kurā ir visu dalībvalstu pārstāvji un kuru vada Komisijas pārstāvis. Oficiālās ekspertu grupas uzdevumi ir konsultēt Komisiju un paust tās viedokli par statistikas salīdzināmību, ticamību un pilnīgumu attiecībā uz radīto un pārstrādāto izlietoto plastmasas iepakojumu, konsultēt Komisiju par tādu pasākumu sagatavošanu, kuru mērķis ir padarīt datus salīdzināmākus un uzticamākus, un sniegt ikgadējus atzinumus par to, cik atbilstīgi ir tie dati par izlietoto plastmasas iepakojumu, ko dalībvalstis iesniegušas pašu resursa, kas pamatojas uz nereciklēta izlietotā plastmasas iepakojuma daudzumu, vajadzībām. Oficiālo ekspertu grupu reģistrē Komisijas Ekspertu grupu reģistrā, un nodrošina tās sastāva un darba pārredzamību.
         
         
            14. pants
            Komiteju procedūra
            
               1.   Komisijai palīdz saskaņā ar Direktīvas 94/62/EK 21. panta 1. punktu izveidotā komiteja. Minētā komiteja ir komiteja Regulas (ES) Nr. 182/2011 nozīmē.
            
            
               2.   Ja ir atsauce uz šo punktu, piemēro Regulas (ES) Nr. 182/2011 4. pantu.
            
            
               3.   Ja ir atsauce uz šo punktu, piemēro Regulas (ES) Nr. 182/2011 5. pantu.
            
         
         
            15. pants
            Pārejas noteikumi
            Lai veiktu šīs regulas 6. pantā minēto aprēķinu, katra dalībvalsts līdz otrā mēneša, kas seko pēc šīs regulas stāšanās spēkā, pēdējai dienai iesniedz Komisijai prognozes par nereciklētā izlietotā plastmasas iepakojuma svaru par laiku, sākot ar 2021. gadu un līdz gadam, kas seko šīs regulas spēkā stāšanās gadam. 2021. un 2022. gadā dalībvalstis var sniegt savas prognozes par nereciklētā izlietotā plastmasas iepakojuma svaru, kas aprēķināts saskaņā ar Direktīvu 94/62/EK, kas grozīta ar Eiropas Parlamenta un Padomes Direktīvu (ES) 2015/720 (14), un metodiku, kas izklāstīta Lēmumā 2005/270/EK, kurš grozīts ar Komisijas Īstenošanas lēmumu (ES) 2018/896 (15), un jo īpaši tā 5. pantu.
         
         
            16. pants
            Stāšanās spēkā
            Šī regula stājas spēkā dienā, kad stājas spēkā Lēmums (ES, Euratom) 2020/2053.
            To piemēro no 2021. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 30. aprīlī
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  2021. gada 25. marta atzinums (Oficiālajā Vēstnesī vēl nav publicēts).
         
            (2)  2018. gada 9. oktobra atzinums (OV C 431, 29.11.2018., 1. lpp.).
         
            (3)  Padomes Lēmums (ES, Euratom) 2020/2053 (2020. gada 14. decembris) par Eiropas Savienības pašu resursu sistēmu un ar ko atceļ Lēmumu 2014/335/ES, Euratom (OV L 424, 15.12.2020., 1. lpp.).
         
            (4)  Padomes Regula (ES, Euratom) Nr. 609/2014 (2014. gada 26. maijs) par metodēm un procedūru, lai darītu pieejamus tradicionālos, PVN un NKI pašu resursus, un par pasākumiem, lai izpildītu kases vajadzības (OV L 168, 7.6.2014., 39. lpp.).
         
            (5)  Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).
         
            (6)  Eiropas Parlamenta un Padomes Direktīva 94/62/EK (1994. gada 20. decembris) par iepakojumu un izlietoto iepakojumu (OV L 365, 31.12.1994., 10. lpp.).
         
            (7)  Eiropas Parlamenta un Padomes Direktīva (ES) 2018/852 (2018. gada 30. maijs), ar ko groza Direktīvu 94/62/EK par iepakojumu un izlietoto iepakojumu (OV L 150, 14.6.2018., 141. lpp.).
         
            (8)  Komisijas Lēmums 2005/270/EK (2005. gada 22. marts), ar ko nosaka datu bāzu sistēmu formātus atbilstoši Eiropas Parlamenta un Padomes Direktīvai 94/62/EK par iepakojumu un izlietoto iepakojumu (OV L 86, 5.4.2005., 6. lpp.).
         
            (9)  Komisijas Īstenošanas lēmums (ES) 2019/665 (2019. gada 17. aprīlis), ar kuru groza Lēmumu 2005/270/EK, ar ko nosaka datu bāzu sistēmu formātus atbilstoši Eiropas Parlamenta un Padomes Direktīvai 94/62/EK par iepakojumu un izlietoto iepakojumu (OV L 112, 26.4.2019., 26. lpp.).
         
            (10)  Padomes Regula (ES, Euratom) 2021/768 (2021. gada 30. aprīlis), ar ko nosaka Eiropas Savienības pašu resursu sistēmas īstenošanas pasākumus un atceļ Regulu (ES, Euratom) Nr. 608/2014 (skatīt šā Oficiālā Vēstneša 1. lappusi).
         
            (11)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
         
            (12)  Eiropas Parlamenta un Padomes Regula (ES) Nr. 1307/2013 (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).
         
            (13)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).
         
            (14)  Eiropas Parlamenta un Padomes Direktīva (ES) 2015/720 (2015. gada 29. aprīlis), ar ko groza Direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu (OV L 115, 6.5.2015., 11. lpp.).
         
            (15)  Komisijas Īstenošanas lēmums (ES) 2018/896 (2018. gada 19. jūnijs), ar ko nosaka metodiku, kā aprēķināms vieglās plastmasas iepirkumu maisiņu gada patēriņš, un ar ko groza Lēmumu 2005/270/EK (OV L 160, 25.6.2018., 6. lpp.).